b"\n_START_ARTICLE_\nMerina\n_START_PARAGRAPH_\nMerina zvani i Antimerina, Imerina, ili Hova, najbrojniji narod na Madagaskaru, rasprostranjen na sredi\xc5\xa1njoj visoravni. Broji oko 5 000 000 pripadnika._NEWLINE_Na Madagaskar su do\xc5\xa1li s Bornea u 1. stolje\xc4\x87u pr. Kr. \xc5\xa1to je prije svega vidljivo po njihovom malga\xc5\xa1kom jeziku koji je nasli\xc4\x8dniji jugoisto\xc4\x8dnim barito jezicima, ali i po izgledu, kulturi, na\xc4\x8dinu prehrane itd. Merine izgledaju vi\xc5\xa1e azijatski nego afri\xc4\x8dki, zbog ravne kose, svjetlije ko\xc5\xbee (od tamnosme\xc4\x91e do \xc5\xbeute) i sitnije gra\xc4\x91e tijela. Ipak su i oni do\xc5\xbeivjeli velika rasna mije\xc5\xa1anja tijekom 2 000 godina na Madagaskaru, sa stanovni\xc5\xa1tvom iz Afrike, Arapima i u posljednjih 300 godina Europljanima._NEWLINE_Merine i danas prete\xc5\xbeno \xc5\xbeive na selu i bave se poljoprivredom, ali veliki dio njih spada u najobrazovaniji dio Malga\xc5\xa1a i dru\xc5\xa1tvenu elitu iz koje proistje\xc4\x8du ravnatelji, upravni slu\xc5\xbebenici itd._NEWLINE_Krajem 18. stolje\xc4\x87a njihovo kraljevstvo uspjelo je ste\xc4\x87i prevlast nad ve\xc4\x87inom Madagaskara, a dokinuli su ju Francuzi koji su od 1895. do 1896. zavladali nad otokom i ukinuli monarhiju 1897. godine.\n_START_SECTION_\nKraljevstvo Merina\n_START_PARAGRAPH_\nPo svojoj usmenoj predaji Merine su na po\xc4\x8detku 16. stolje\xc4\x87a na malga\xc5\xa1koj sredi\xc5\xa1njoj visoravni imali svoju dr\xc5\xbeavu, na \xc4\x8delu s kraljem Andriamanelom. Do 1824. godine njihovi vladari uspjeli su osvojiti gotovo cijeli Madagaskar, u \xc4\x8demu su osobito bili uspje\xc5\xa1ni Andrianampoinimerina (oko 1785.-1810.) i sin mu Radama I. (1792.-1828.). Radama I. je uspio pomo\xc4\x87u svojih veza s Britancima s otoka Mauricijusa znatno osuvremeniti dr\xc5\xbeavu, izgradnjom \xc5\xa1kola i uspostavom suvremene vojske. No, mir i stabilnost Kraljevstva Merina nisu bili duga vijeka, po\xc5\xa1to su Francuzi nastojali na sve na\xc4\x8dine kolonizirati Madagaskar. Stoga su isprovocirali prvi Francusko-malga\xc5\xa1ki rat. Na kraju tog sukoba Kraljevstvo Merina moralo je ustupiti Francuzima Antsirananu (Diego Suarez) na sjevernoj obali i platiti 560 000 zlatnih franaka od\xc5\xa1tete nasljednicima Josepha-Fran\xc3\xa7ois Lamberta, koji je bio dobio povla\xc5\xa1teni ugovor o trgovini od kralja Radame II. Ugovor je kasnije bio opozvan. Budu\xc4\x87nost otoka ipak se nije odlu\xc4\x8divala na rati\xc5\xa1tima u zemlji ve\xc4\x87 u Europi, u visokim diplomatskim krugovima. Oni su odlu\xc4\x8dili da Velikoj Britaniji pripadne sultanat Zanzibar, zauzvrat je Velika Britanija prepustila svoja prava na Helgoland Njema\xc4\x8dkoj i odrekla se svih pretenzija prema Madagaskaru u korist Francuske. Taj sporazum zna\xc4\x8dio je kraj malga\xc5\xa1ke neovisnosti._NEWLINE_Francuzi su 1895. godine uputili na Madagaskar svoj istra\xc5\xbeiva\xc4\x8dki odred koji se iskrcao u Mahajangi i nastavio napredovati prema Antananarivu koritom rijeke Betsiboke do glavnog grada, iznenadiv\xc5\xa1i branitelje koji su o\xc4\x8dekivali napad s bli\xc5\xbee isto\xc4\x8dne obale. Nakon toga je francuski parlament 1896. izglasovao zaposjednu\xc4\x87e Madagaskara, \xc5\xa1to je bio kraj 103 godine starog kraljevstva koje je skon\xc4\x8dalo progonstvom kraljice Ranavalone III. i njezina predsjednika vlade Rainilaiarivonija u Al\xc5\xbeir.\n_START_SECTION_\nDru\xc5\xa1tvena struktura\n_START_PARAGRAPH_\nMerine su u osnovi bili podijeljeni u dvije glavne kaste; u Hove (obi\xc4\x8dne ljude) i Andriane (plemstvo). Ova podjela se\xc5\xbee do kralja Ralamba, koji je \xc5\xbeivio krajem 16. stolje\xc4\x87a. Tre\xc4\x87a skupina, Mainti, zapravo nije bila iz redova Merina ve\xc4\x87 iz drugih naroda. Iz redova Andriana nova\xc4\x8dili su se vladari, iz redova Hova kraljevi savjetnici, a iz redova Maintija kraljeva garda._NEWLINE_U 19. stolje\xc4\x87u do\xc5\xa1lo je do promjena. Hove su uspjele smijeniti Andriane na vrhu, a Maini su postupno izgubili mo\xc4\x87 u borbi s novom kastom Andevo. Novu kastu \xc4\x8dinili su robovi koje su Merine prikupljali u plja\xc4\x8dka\xc5\xa1kim pohodima na obalne zemlje. Kad su Francuzi stekli nadzor nad Madagaskarom, stvorili su novu klasu Hovavao ili Nove Hove (Nouveaux Hova), od oslobo\xc4\x91enih afri\xc4\x8dkih crna\xc4\x8dkih robova (prete\xc5\xbeno iz Mozambika)._NEWLINE_Dru\xc5\xa1tvena struktura naroda Merina bila je sna\xc5\xbeno hijerarhijska, s gotovo isklju\xc4\x8divo endogamskim brakovima. Sela su ipak uspjela na neki na\xc4\x8din \xc5\xbeivjeti puno svojstvenije demokraciji, svojim institutom zvanim fokonolona koji im je davao autonomiju da zajedni\xc4\x8dki upravljaju dru\xc5\xa1tvenim \xc5\xbeivotom svoje zajednice na temelju obiteljskih odnosa.\n_START_SECTION_\nReligija, mitovi i vjerovanja\n_START_PARAGRAPH_\nMerine su ve\xc4\x87inom kr\xc5\xa1\xc4\x87ani ali i animisti, zapravo ve\xc4\x87ina njih vjeruje u neku simbiozu izme\xc4\x91u ta dva vjerovanja. U usmenoj predaji Merina va\xc5\xbeno mjesto ima mit o Vazimbama za koje se dr\xc5\xbei da su bili izvorni stanovnici Madagaskara, potomci kolonista iz jugoisto\xc4\x8dne Azije tj. pomorci koji su morali biti po njihovu vjerovanju patuljastog rasta. Neki Malga\xc5\xa1i vjeruju da Vazimbe nisu bili ljudska bi\xc4\x87a, nego nadnaravni stvorovi magi\xc4\x8dnih mo\xc4\x87i (mahery)._NEWLINE_Merine vjeruju da je njihova zemlja tanin'drazana (zemlja njihovih predaka) i osobito iskazuju \xc5\xa1tovanje prema svojim precima koje pokapaju u grobnice u mjestu iz kojeg su potekli. Mnogi od njih vjeruju da preci mogu intervenirati u zbivanjima na Zemlji, bilo dobra ili lo\xc5\xa1a. Obrezuju dje\xc4\x8dake u prvih sedam godina \xc5\xbeivota, taj obi\xc4\x8daj se vr\xc5\xa1i u obitelji pri \xc4\x8demu se zaziva blagoslov i za\xc5\xa1tita od predaka.\n_START_SECTION_\nKuhinja\n_START_PARAGRAPH_\nU kuhinji Merina dominiraju jela od ri\xc5\xbee, tako da i rije\xc4\x8d za jelo prevedena zna\xc4\x8di jesti ri\xc5\xbeu. Ri\xc5\xbea se smatra svetom (Masina), tako da oni dr\xc5\xbee da hranjenje ri\xc5\xbeom klju\xc4\x8dem moralnog pona\xc5\xa1anja. Govedina tako\xc4\x91er igra veliku ulogu u prehrani, a prema usmenoj predaji po\xc4\x8deli su ju jesti kad je sluga kralja Ralamba to preporu\xc4\x8dio kralju koji je to prenio na svoje podanike.\n_START_SECTION_\nGlazba\n_START_PARAGRAPH_\nTipi\xc4\x8dna glazbala narodne glazbe Merina su lokanga (neka vrsta violine), valiha (nalik na harfu) i nekoliko vrsta bubnjeva. Njima prate poetske tekstove znane kao hainteni, jedan knji\xc5\xbeevni \xc5\xbeanr malajsko-polinezijskog podrijetla."